KZN drawwers sterf in tref-en-trapFoto: Reaction Unit South Africa/Facebook Twee mans is Saterdagoggend dood tydens hul oggenddraffie in Trurolands in Tongaat, KwaZulu-Natal. Reaction Unit South Africa (Rusa) het net voor 07:00 ŉ oproep ontvang van twee kritiek beseerde mans. Met paramedici se aankoms op die toneel het hulle die mans ondersoek en bevind dat hulle noodlottige beserings opgedoen het. “Volgens ŉ omstander het ŉ blou motor vinnig gery, skielik in die rigting van die sypaadjie gedraai en die twee mans omgery. Die motor het weggery sonder om stil te hou.” Terwyl die motor egter van die toneel gevlug het, het dit teen ŉ minibus taxi vasgery. “Die bestuurder van die motor is in hegtenis geneem,” het Rusa bygevoeg. IPSS Medical Rescue het in ŉ verklaring bevestig die twee mans is op die toneel dood verklaar. “Die bestuurder van die motor wat van die toneel weggery het en die taxibestuurder het matige beserings opgedoen. Hulle is na ŉ hospitaal geneem vir verdere behandeling.” Maroela Media wag vir terugvoer van die polisie.